Zamestnanie štátneho príslušníka tretej krajiny na účel sezónneho zamestnania v období nad - 90 dní, najviac však 180 dní počas 12 po sebe nasledujúcich mesiacov.
Zákonom č. 82/2017 Z. z., ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa menia aj podmienky zamestnávania niektorých skupín štátnych príslušníkov tretích krajín. Ide najmä o štátnych príslušníkov tretích krajín, ktorí budú na území Slovenskej republiky zamestnaní na účel:
Sezónneho zamestnania od 1.5.2018
Sezónne zamestnanie na účely zákona o službách zamestnanosti je činnosť, ktorej vykonávanie nepresahuje 180 dní počas 12 po sebe nasledujúcich mesiacov a je viazané na určité obdobie roka opakujúcou sa udalosťou alebo opakujúcim sa sledom udalostí spojených so sezónnymi podmienkami, počas ktorých sa vyžaduje podstatne vyšší objem práce. 
Z hľadiska povoľovacích procesov je dôležité rozlišovať obdobie vykonávania sezónneho zamestnania v lehote najviac 90 dní (na povolenie na zamestnanie), a v lehote nad 90 dní, najviac však 180 dní počas 12 po sebe nasledujúcich mesiacov (na potvrdenie o možnosti obsadenia voľného pracovného miesta)
Štátny príslušník tretej krajiny môže vykonávať sezónne zamestnanie na území SR podľa zoznamu odvetví stanovených vyhláškou MPSVaR č.190/2017 Z. z:
Sekcia A – poľnohospodárstvo, lesníctvo a rybolov
Sekcia C – priemyselná výroba
Sekcia F – stavebníctvo
Sekcia I – ubytovacie a stravovacie služby
V prípade sezónneho zamestnania na ktoré má zamestnávateľ zámer prijať štátneho príslušníka tretej krajiny má zamestnávateľ povinnosť oznámiť úradu práce, sociálnych vecí a rodiny voľné pracovné miesto, a to najmenej 10 pracovných dní pred podaním žiadosti o povolenie na zamestnanie alebo 20 pracovných dní pred podaním žiadosti o prechodný pobyt na účel zamestnania. V prípade predĺženia povolenia na zamestnanie má zamestnávateľ povinnosť oznámiť úradu práce, sociálnych vecí a rodiny voľné pracovné miesto najmenej 5 pracovných dní pred podaním žiadosti o predĺženie povolenia na zamestnanie, resp. najmenej 15 pracovných dní pred podaním žiadosti o obnovenie prechodného pobytu na účel sezónneho zamestnania.

Sezónne zamestnanie na obdobie nad 90 dní s potvrdením o možnosti obsadenia voľného pracovného miesta
Štátny príslušník tretej krajiny podáva žiadosť o prechodný pobyt na účel zamestnania (sezónne zamestnanie), ak trvanie tohto zamestnania bude viac ako 90 dní, najviac však 180 dní počas 12 po sebe nasledujúcich mesiacov. K žiadosti o prechodný pobyt okrem iného, musí doložiť kópiu:
1.	pracovnej zmluvy alebo písomného prísľubu zamestnávateľa na prijatie štátneho príslušníka tretej krajiny do zamestnania,
2.	ak ide o regulované povolanie, rozhodnutia o uznaní dokladu o vzdelaní štátneho príslušníka tretej krajiny podľa osobitného predpisu alebo úradne overený doklad o požadovanom vzdelaní, ,
Ďalšie podmienky požadované voči zamestnávateľovi, ktorý má zámer prijať štátneho príslušníka tretej krajiny na sezónne zamestnanie:
1.	spĺňa podmienky podľa § 70 ods. 7 písm. a), b), e) a f) zákona o službách zamestnanosti; na zisťovanie a preukazovanie splnenia týchto podmienok sa primerane vzťahuje § 70 ods. 8,
2.	neporušil zákaz nelegálneho zamestnávania v období piatich rokov pred podaním žiadosti o udelenie prechodného pobytu na účel zamestnania; na zisťovanie a preukazovanie splnenia tejto podmienky sa primerane vzťahuje § 70 ods. 8,
3.	nemal uloženú pokutu podľa osobitného predpisu za porušenie povinnosti podľa § 23b ods. 11 v období piatich rokov pred podaním žiadosti o udelenie prechodného pobytu na účel zamestnania; splnenie týchto podmienok zisťuje úrad práce.